'Haar arms is om sy nek voor sy kan sê shiraz': Lees 'n stomende uittreksel uit Didi Potgieter se e-rotiese roman, Perke | The Reading List
'Haar arms is om sy nek voor sy kan sê shiraz': Lees 'n stomende uittreksel uit Didi Potgieter se e-rotiese roman, Perke
Didi Potgieter se jongste e-rotiese roman, Perke, het vanjaar by Wenkbrou verskyn.
Tydens 'n wêreldwye pandemie beland 'n onwaarskynlike paartjie saam onder een dak. Landi is 'n internasionale model wat haar rockstêr man en haar pa aan die dood afgestaan het. Gerbrandt boer in die Noord-Kaap. Wanneer die inperking begin, spat die vonke tussen dié twee.
Sy vat 'n groot sluk wyn uit die glas op die bad se rand en kyk op haar horlosie. 'Demmit,' vloek sy gedemp teen die rand van die glas. Oor minder as 'n halfuur gaan die mense begin opdaag. Dalk moet sy die badkamerdeur sluit en dit eers weer oopsluit wanneer die laaste persoon weg is.
Sy wil net orent kom, toe iemand aan die deur klop. Shaun staan in die deur. 'Rooiwyn dié tyd van die dag?'
'Ag, gaan weg,' sê sy en waai met haar hand na hom.
'Jou klere gaan kreukel as jy so daarmee in die bad bly lê.' Shaun loop nader. 'Jy lyk miserabel.'
'Dankie. Jy vergeet, ek is 'n weduwee. Mense gaan vandag van my verwag om miserabel te lyk.'
Hy vat die glas by haar en gooi die laaste sluk in sy keel af. 'Hmm, dit proe soos jy, al is whisky mos maar eintlik jou ding.'
Die honger wat die afgelope ses maande so bekend geword het, neem dadelik weer oor en haar arms is om sy nek voor sy kan sê shiraz. Sy sterk hande verstaan hoe om vure in haar aan te steek, hulle gly onder haar rok in en volg die bekende pad na waar sy warm vir hom wag.
'Flip Landi, jy maak my mal,' sê hy, sy Skotse aksent swaarder van begeerte.
Shaun vryf oor sy hare. 'Ek sal gaan oopmaak, trek solank vir jou skoene aan.'
Sy bly 'n paar oomblikke roerloos staan, toe draai sy om en staar na die vrou in die spieël. Daar is bitter min oor van die jong meisie wat tien jaar gelede in Suid-Afrika op die vliegtuig geklim het. In die spieël is die vrou wat die wêreld leer ken het. Die aktrise, die model en die vrou van die hoofsanger van die bekroonde rockgroep, Younger. Nee, die weduwee van die hoofsanger …
'Môre Pa, hoe gaan dit hier?'
'Ou dominee Smith is gisteraand oorlede. So in sy slaap.'
'n Koue gevoel kom sit op die krop van sy maag. Hy dink aan hoe hy gevoel het toe sy ma vier jaar terug oorlede is. 'Het iemand al die familie laat weet?' vra hy vaagweg, sodat hy nie haar naam hoef te sê nie.
'Matrone het Yolande probeer bel, maar kon haar nog nie in die hande kry nie. Seker weer besig om iewers te rinkink.'
Hy dink aan die omroeper se kommentaar vroeër. Met die wêreldwye pandemie, kan net gaste met uitnodigings die diens bywoon. Dit klink dalk soos 'n partytjie, maar hy glo darem nie heeltemal dis lekker vir haar nie. Tog, Sarel Smith was haar pa, al het sy hom nooit weer kom sien nie.
Sy pa sien seker waarheen sy gedagtes mik, want hy verander vinnig die onderwerp: 'Hoe lyk dinge op die plaas?'
'Ons kan doen met nog reën, maar dinge lyk darem beter as verlede jaar.'
Op pad terug plaas toe dwaal sy gedagtes weer onwillekeurig na Landi Smith. Flip, ná tien jaar kan hy haar steeds in die fynste detail onthou. Die heesheid in haar stem as passie haar oorval, haar sagte vel, die ronding van haar borste …
'Kan ek vir jou 'n whisky skink?' vra Shaun.
'Ek sal self.'
'Landi.' Hy kom staan voor haar, sy oë diep blou poele. Sy wag vir die vlaag begeerte om oor haar te spoel, maar dit gebeur nie. Daar is wel jammerte vir hom. Hy moes immers vandag sy broer finaal groet, terwyl hy in sy agterkop weet wat hy die afgelope ses maande met haar aangevang het …
'Shaun, ek dink jy moet gaan.'
'Landi, ek kan bly.'
'Ek weet jy kan. Ek weet jy kan vir ons elkeen 'n stewige whisky op ys skink en ek weet ons kan daarna wonderlike seks hê. Ongelukkig gaan ek en jy albei môreoggend net nog slegter oor onsself voel.'
Hy knik en steek sy hande in sy broeksakke. 'As dinge anders was, was ek nou jou man.'
'En dan was jy dalk die een wat nou in jou graf was. Nag, Shaun. Ek sien jou môre.'
Sy draai weg van die bad, sy gaan in elk geval nie daarin klim sonder 'n stewige dop nie. Sy tel haar selfoon op om te kyk hoe laat dit is. Daar was vier oproepe van die versorgingseenheid waarin haar pa is. 'n Oomblik lank oorweeg sy om dit te ignoreer. Sy wil tog nie nou weet wat hy vandag weer aangevang het nie. Sy betaal 'n helse bedrag om hom daar te laat bly … wat kan sy in elk geval vir die mal man doen? As hulle hom uitskop, sit sy ongelukkig met 'n groter probleem. Daarom gaan sit sy maar op die bed en skakel die nommer.
'Goue dae-versorgingsoord, suster Mart wat praat, hoe kan ek help?' antwoord 'n vrou.
'Suster Mart, dit is Yolande Smith wat praat, dominee Smith se dogter. Ek sien julle het my gesoek?'
Daar is 'n lang stilte. Landi begin net wonder of die konneksie verbreek is, toe hoor sy hoe die vrou haar asem intrek. 'Mevrou Smith, ek het slegte nuus. Jou pa is gisteraand oorlede.'
Hierdie stomende, sissende e-rotika is tans net as e-boek te koop:
Tags Book excerpts Book extracts Didi Potgieter e-rotika ebooks LAPA LAPA Uitgewers Perke Uittreksel Wênkbrou